Predkladacia správa

Minister zahraničných vecí SR predkladá iniciatívny materiál „Správa o priebehu a výsledkoch VIII. zasadania Zmiešanej slovensko-maďarskej komisie pre záležitosti menšín“.  

VIII. zasadanie Zmiešanej slovensko-maďarskej komisie pre záležitosti menšín sa konalo z iniciatívy slovenskej strany dňa 10. júna  2008 v Bratislave. Rokovanie viedli spolupredsedovia zmiešanej komisie, za slovenskú stranu veľvyslanec Miroslav Mojžita, za maďarskú stranu odborný štátny tajomník Úradu predsedu vlády MR Ferenc Gémesi.

Predmetom rokovania VIII. zasadania zmiešanej komisie boli aktuálne otázky postavenia príslušníkov slovenskej národnostnej menšiny v Maďarskej republike a maďarskej národnostnej menšiny v Slovenskej republike. Zmiešaná komisia zhodnotila stav plnenia už prijatých odporúčaní z predchádzajúcich zasadaní. Osobitne bol vyzdvihnutý dosiahnutý pokrok pri plnení prioritných odporúčaní, vo vzťahu k odporúčaniam pre slovenskú stranu je to rýchle a dôsledné riešenie otázky vysielania Rádia Patria, vo vzťahu k maďarskej strane riešenie otázky Slovenského domu v Mlynkoch. Počas zasadania bolo formulovaných 5 nových odporúčaní, z toho 2  pre obidve strany,  1 pre slovenskú a 2 pre maďarskú stranu. Zároveň boli niektoré z pôvodných odporúčaní modifikované podľa stavu ich plnenia, možností ich realizácie alebo aktuálnych problémov v danej oblasti. 

Zmiešaná komisia zhodnotila aj plnenie Dohody medzi vládou SR a vládou MR o vzájomnej podpore národnostných menšín v oblasti vzdelávania a kultúry z 12. decembra 2003. Konštatovala, že poskytovanie podpory prebieha v súlade s dohodou. Slovenská strana zdôraznila potrebu dôslednej adresnosti vzájomných podpôr do oblasti výchovno-vzdelávacieho procesu a vylúčenie individuálnej sociálnej pomoci prijímateľom.

Rokovanie prebehlo v konštruktívnej atmosfére. Strany potvrdili, že pravidelné zasadnutia zmiešanej komisie pre záležitosti menšín sú nezastupiteľným príspevkom k napĺňaniu litery a ducha Zmluvy o dobrom susedstve a priateľskej spolupráci uzavretej medzi SR a MR a súčasne účinným mechanizmom plnenia bilaterálnej Dohody o vzájomnej podpore národnostných menšín v oblasti vzdelávania a kultúry. Strany konštatovali, že zmiešaná komisia sa osvedčila ako vhodná platforma prerokovania prípadných problémov týkajúcich sa práv osôb patriacich k národnostným menšinám a vypracovania odporúčaní vládam na ich riešenie. Potvrdili dôležitosť plnenia 14 bodového dokumentu „Spoločná minulosť, spoločná budúcnosť v zrkadle spoločných projektov“ prijatého predsedami vlád SR a MR v Bratislave v júni 2007. Výsledky rokovania zmiešanej komisie sú zachytené v zápisnici podpísanej spolupredsedami na záver rokovania.

Po skončení každého zasadania schvaľuje vláda Slovenskej republiky uznesenie vzťahujúce sa k príslušnému zasadaniu zmiešanej komisie, ktorým berie na vedomie informáciu o jeho priebehu a výsledkoch a ukladá príslušným členom vlády oboznámiť sa                 so závermi a odporúčaniami zmiešanej komisie, posúdiť možnosť ich realizácie a priebežne vyhodnocovať plnenie odporúčaní. 

Predložený materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. Finančné nároky spojené s realizáciou odporúčaní budú zabezpečované v rámci limitov výdavkov schválených pre dotknuté rozpočtové kapitoly.